ઘરમાં કોઈ ખાવાની વસ્તુ ન હોય…એનું ખાવાનું પાડોશીઓ આપતાં….કપડાં પડોશીઓ જ લાવી આપતાં. જેને રામ રાખે એને કોણ ચાખે!! વાર ત્યોહારના પ્રસંગે આખી શેરીના માણસો આ નાનકડી પરીને એવી સાચવે કે એને એવો અહેસાસ જ ન થાય કે હું છોકરી નિરાધાર છે. એના બાપને તો હવે આ દીકરી બોજ લાગવા લાગી. ઘરે આવે તો દારૂની બોટલો જોઈને એ નાનકડી દીકરી બોલે, બાપા આ ન પીવાય ! આના કરતાં તો દૂધ પીવાય..આ તો ઝેર કહેવાય ઝેર. દારૂડિયો બાપ લથડિયા ખાતો ખાતો આવે તોયે પાણીનો ગ્લાસ પણ આપે ને એની માટે જે ખાવાનું આપી ગયા હોય એમાંથી થોડું ખાવાનું પણ સાચવી રાખતી. તૂટેલાં ફૂટેલાં વાસણમાં ઢાંકીને મૂકી રાખતી ને સાંજે લથડિયા ખાતા બાપને પ્રેમથી બેસાડી જમાડતી આ નાનકડી દીકરી.